钦定古今图书集成/明伦汇编/氏族典/第291卷 > 唐振
## 钦定古今图书集成/明伦汇编/氏族典/第291卷 > 唐振

按《阳信县志》：振，字仕威。为大兴幕。母以道远不就养，
振留妻供朝夕单骑之任。甫数月，梦母入松林，寤而
哭曰：“母入林，是将就木矣。”遂解官归。及抵家，母果病
危，振跪曰：“儿至矣。”母甦，张目曰：“我儿至死复何憾！”振
仆地大恸，焚香祈代，亲尝汤药以进。母病愈，复历三
载而终。人皆以为诚孝所感。